《寄张益中》
宋代·吕本中

五年望张子，兀坐四壁空。今晨千里来，如热濯清风。

笑谈不改旧，怜我衰病攻。斯人旧豪气，颇似陈元龙。

只今更省事，终岁两颊红。何知珊瑚树，却倚尘埃中。

晁侯夙所敬，见渠如见公。网罗枝出脚，远逐冥冥鸿。

同会得玉郎，敲门夜相从。殷勤一杯酒，目送西归鸿。

人生少如意，此乐难再逢。君家老季鹰，高韵留吴淞。

风流远孙在，一棹何时东。不嫌道里远，为我略从容。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。